Fortum lokker med bidrag til Regnskogfondet. Beholder 95 prosent selv.
Kunder av Norges største strømselskap betaler over 2000 kroner i året for å velge tilleggstjenesten «Grønt valg». – Når du velger «Grønt valg», forplikter vi oss til å gi et årlig bidrag på 100 kroner til Regnskogfondet, reklamerer Norges største strømsalgselskap Fortum på sine nettsider. Målgruppen er klima- og miljøbevisste kunder.  Ved kjøp av tjenesten «Grønt valg» garanterer Fortum, i tillegg til bidraget til Regnskogfondet, at elektrisiteten kunden kjøper, er produsert med fornybar kraft. I tillegg får man inntil én time med energirådgivning. Fortum har laget egne tekstannonser som forteller om samarbeidet med Regnskogfondet. Men av årsprisen som en typisk kunde av Fortum betaler for «Grønt valg», går bare en meget liten brøkdel til Regnskogfondet.  Fortum beholder nesten alt selv. Splitter 95:5 Aftenposten beskrev nylig hvordan kjøp av flere av strømselskapenes såkalte tilleggstjenester vil øke den årlige strømregningen med tusenvis av kroner. – Disse gjør lite utover å gjøre strømregningen enda dyrere, kritiserer Forbrukerrådet, som kaller ekstratjenetsene «dyre og unødvendige». En typisk husholdning på Østlandet ville i fjor betalt ca. 4500 kroner ekstra til Fortum, hvis man hadde sagt ja til alle Fortums tilleggstjenester. Grønt valg er den desidert dyreste av disse.  En husholdning som i fjor totalt brukte 16.000 kilowattimer (kWh), ville for «Grønt valg» alene måtte betale 2300 kroner (Se tabellen). For en husholdning i enebolig ville årsprisen hoppet opp i nesten 2700 kroner.  Noe går bort i merverdiavgift til staten. Resten deles mellom Fortum og Regnskogfondet. Som tabellen viser, beholder Fortum 95 prosent, mens 100-lappen som går til Regnskogfondet, kun utgjør 5 prosent. Generelt svar Støtten til Regnskogfondet fremheves på Fortums hjemmeside som ett av tre likestilte argumenter for å velge «Grønt valg».  Aftenposten har spurt Fortum om hvordan de synes dette harmonerer med det faktum at Regnskogfondets andel av det kunden betaler (eks. moms) bare utgjør 5 prosent? Fortum svarer ikke på dette, men gir en generell kommentar: – Tilbakemeldinger fra våre kunder viser at de som er mest fornøyd, har – og bruker – flere av våre tjenester, heter det fra forretningsleder i Fortum Strøm, Ole Kroken. Forbrukertilsynet opplyser at det ikke er noen lovregler for hvor stor andel et selskap må gi til et godt formål når formålet brukes i markedsføringen. – Vi er opptatt av at ikke miljøfordelene må overdrives ved salg av slike tilleggstjenester. I tillegg må prisen på tjenesten og hvor mye som gis til formålet, gå klart frem, sier underdirektør Tonje Drevland. Superlønnsomt? Trolig er Fortums «Grønt valg», datterselskapet Norgesenergis tilsvarende «100% fornybar energi» og konkurrenten Fjordkrafts «Norsk vannkraft», blant strømselskapenes aller mest lønnsomme produkter. Priskonkurransen på hovedproduktet strøm er knallhard for de store strømselskapene. Tilleggstjenestene har imidlertid helt andre, og potensielt veldig mye større, marginer. Investoren som får størst glede av norske strømkunders kjøp av grønne tilleggstjenester er den finske stat, som er majoritetseier i Fortum. Bruttomargin på over 70 prosent? For å kunne love kunden grønn strøm, kjøper Fortum såkalte opprinnelsesgarantier for et gitt antall kilowattimer med fornybar kraft fra en kraftprodusent.  Prisen som strømselskapene må betale kraftprodusentene for slike garantier, har variert veldig de siste årene. Prisen har gått fra 1–2 øre pr. kWh i 2020, opp til over 10 øre/kWh i 2021 og så kraftig ned igjen.  Akkurat nå handles slike garantier for kraft som skal produseres i 2024 og 2025, for henholdsvis 2,1 og 2,9 øre/kWh. Dette ifølge markedsplassen Montel Marketplace.  Gitt en innkjøpspris på nå maksimalt 2,9 øre/kWh vil Fortum nå kunne oppnå en bruttofortjeneste på hele 75 prosent på en norsk gjennomsnitts husholdning (se tabell).  Avviser at de tjener så mye Kroken i Fortum Strøm vil ikke gå med på at de nå har slike kjempemarginer på tjenesten «Grønt valg»: – Vår strategi for innkjøp av opprinnelsesgarantier er konkurransesensitiv, så det kan vi ikke kommentere. Men dagens markedspris på opprinnelsesgarantier gjenspeiler hverken vår innkjøps- eller salgspris. Konkurrenten Fjordkrafts tjeneste «Norsk vannkraft» koster ca. 1900 kroner i året for kunder som bruker 16.000 kWh i året. Også hos Fjordkraft er svaret at deres innkjøpspris er høyere enn hva dagens markedspriser på garantier tilsier. Hos Fjordkraft er det ingen 100-lapp som gis til gode, grønne formål. – Får kunden noe utover selve opprinnelsesgarantien dere igjen kjøper fra en kraftprodusent? – «Norsk vannkraft» handles fra spesifikke kraftverk. Kundene vet helt konkret hvilket kraftverk som støttes. Noe som er dyrere enn om vi skulle kjøpt generelle garantier, skriver kommunikasjonsrådgiver Frode Fjellstad i Fjordkraft i en e-post.
Fortum tilbyr «Grønt valg» for over 2000 kroner pr. år, der bare 100 kroner går til Regnskogfondet. Prisen for såkalte opprinnelsesgarantier varierer, men Fortums bruttomargin for «Grønt valg» kan være oppe i 75 prosent. En typisk husholdning på Østlandet ville betalt rundt 4500 kr mer for alle Fortums tilleggstjenester.